OpenLLM-France/wikimedia huggingface dataset:
# Sylvie Hülsemann

Sylvie Hülsemann (Ciutat de Luxemburg, 8 de setembre de 1944) és una ex-esquiadora aquàtica luxemburguesa. Va guanyar el campionat del món en el seu segon intent, el 1961, a l'edat de 16 anys. A més a més, va ser campiona general Europea de Dones el 1961, 1966, i 1968.

## Carrera esportiva

Va participar per primera vegada en una competició internacional el 1957, a Juan-les-Pins, França. La seva última partició internacional va ser l'any 1979, a Malines/Mechelen, Bèlgica.
Durant 23 anys de carrera esportiva internacional, va acumular més de 90 victòries, 60 segons llocs i 30 tercers llocs. També va ser campiona nacional a tots els esdeveniments de 1959 a 1976, amb el que va batre tots els registres de títols nacionals.
A les vuit participacions en el Campionat del Món biennal, d'entre 1959 i 1977, va guanyar 2 medalles d'or, 2 de plata i 1 de bronze.
A les tretze participacions en el Campionat d'Europa, d'entre 1959 i 1977, va guanyar 9 medalles d'or, 6 de plata i 11 de bronze.
Durant aquest període, va rebre els següents premis europeus (World Water Ski Union Group 2): diamant d'esquí 1965, 1966 i 1968; or d'esquí 1967 i 1971; així com plata d'esquí 1974.
Va aconseguir arribar a quarts femenines als Jocs Olímpics de 1972 a Kiel, Alemanya. L'any 1972 l'esquí aquàtic era un esport d'exhibició als Jocs Olímpics.
El 1997, Sylvie va ser elegida membre de la IWSF (Federació Internacional d'Esqui Nàutic) «Hall of Fame».
El 1961, 1966 i el 1968 va rebre el premi a l'Esportista Luxemburguesa de l'Any.

## Referències

* ↑ «Die Spiele» (PDF) (en francès) p. 41. OfficialReports, 1972. [Consulta: 15 octubre 2015].
* ↑ «Sylvie Hulsemann - LUX» (en anglès). IWSF Hall of Fame entry. [Consulta: 15 octubre 2015].
# Altdorf (desambiguació)

«Altdorf» té aquests significats:

## Toponímia
### Alemanya

* Altdorf bei Nürnberg (Altdorf prop de Nuremberg, Francònia, Baviera)
* Altdorf, Districte de Landshut, Baixa Baviera
* Altdorf, Districte de Böblingen, Baden-Württemberg
* Altdorf, Districte d'Esslingen, Baden-Württemberg
* Altdorf, Renània-Palatinat
* Altdorf era l'antic nom de la ciutat de Weingarten (districte de Ravensburg, Baden-Württemberg) (reanomenada així el 1865).
** L'Abadia de Weingarten a vegades també és anomenada Abadia d'Altdorf
** Alguns membres de l'Antiga Casa de Welf reben el títol de comtes d'Altdorf

### Suïssa

* Altdorf (Capital del cantó d'Uri, Suïssa)
* Altdorf (Schaffhausen) (Cantó de Schaffhausen, Suïssa)
* Altdorf també és l'antic nom que apareix pel poble de Bassecourt (Jura)

### França

* Nom en alemany o alsacià d'Altorf (dept. Baix Rin)

### Estats Units d'Amèrica

* Altdorf, Wisconsin

## Altres

* Universitat d'Altdorf (universitat que va existir a Altdorf (Nuremberg) de 1578 a 1809.
# Alexandre d'Etòlia

Alexandre d'Etòlia (en grec antic Ἀλέξανδρος) va ser un polític etoli.
Juntament amb Dorimac es va apoderar de la ciutat d'Egira, a Acaia, durant la guerra social del 220 aC. Al cap d'un temps la seva conducta insolent i abusiva, va provocar la revolta de la població que va aconseguir d'expulsar al grup d'etolis als quals Alexandre dirigia. Durant les lluites que van seguir Alexandre va resultar mort.

## Referències

* ↑ Alexander a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 111
# Vireó ullgrís

El vireó ullgrís (Hylophilus amaurocephalus) és un ocell de la família dels vireònids (Vireonidae).

## Hàbitat i distribució

Habita els boscos àrids i pastures de les terres baixes a l'est del Brasil.

## Referències

* ↑ «Vireó ullgrís». Cercaterm. TERMCAT, Centre de Terminologia. Rev. 10/05/2023(català)
# Coll de la Marrana (Puigbalador)

El Coll de la Marrana (en francès, oficialment, Col de la Marrane), és una collada de 2.128 metres d'altitud en el punt de trobada dels termes comunals de Puigbalador, a la comarca del Capcir, pertanyent a la Catalunya del Nord, de Queragut, al Donasà, comarca occitana històricament lligada a Catalunya, i d'Escolobre, al País de Salt. És per tant, un dels límits septentrionals dels Països Catalans.
És a l'extrem nord-est del terme de Puigbalador, al sud-oest del d'Escolobre i al sud-est del de Queragut.
És el punt de trobada de tres comunes diferents, pertanyents a tres comarques diferents, una de catalana i dues d'occitanes.

## Referències

* ↑ El Coll de la Marrana en els ortofotomapes de l'IGN
# CStar

CStar és un canal de televisió privat francès, la temàtica del qual es focalitza en la música. És propietat del grup Canal + qui en un principi llençà el canal Direct Star. Forma part dels canals de televisions nous que van aparèixer amb l'arribada de la televisió digital terrestre a França, malgrat que el canal pot veure's també per cable o satèl·lit. El canal inicial, Direct Star, es presentava com un canal dedicat a la premsa del cor a les celebritats, però amb el canvi cap a D17 el fa decantar cap a una MTV a l'estil francès. Des del 7 d'octubre del 2012, de fet, l'eslògan branda "La chaîne musicale et entertainment" (el canal musical i d'entreteniment).

## Vegeu també

* Televisió a Europa

## Enllaços externs

* cstar.fr
Viccionari
# Falciot cuaespinós de carpó blanc

El falciot cuaespinós de carpó blanc (Chaetura spinicaudus) és una espècie d'ocell de la família dels apòdids (Apodidae) que habita boscos i zones obertes del sud-oest de Costa Rica, Panamà, oest, nord i est de Colòmbia, sud i est de Veneçuela, Trinitat, Guaiana i oest i nord-est del Brasil.
# Tartrectomia

La tartrectomia o desincrustació gingival consisteix en l'eliminació de la placa dentària o del càlcul dentari (quan és massa mineralizada) que s'ha acumulat a les dents, per a aconseguir una neteja dental, amb ultrasons i instruments odontològics especials.
Contràriament a la placa dentària, el tàrtar no pot ser eliminar amb un raspallet de les dents. La desincrustació pot ésser efectuada per un dentista, la tartrectomia essent una part de l'odontologia (dentisteria). En altres països com Suïssa o al Quebec, també pot ser efectuada per un higienista dental (que no és un metge). És un element essencial de la higiene buco-dentària, que permet igualment de trobar una càries eventual.

## Tipus

* El raspament coronal o eliminació de càlculs supragingivals sol fer-se periòdicament (els odontòlegs recomanen una neteja cada sis mesos com a profilaxis), per a eliminar l'acumulació de càlcul dentari (carrall), dipòsits tous (placa dentària) de difícil accés o algunes taques superficials.
* El raspament radicular (eliminació de càlculs subgingivals) l'ha de fer un periodoncista o periodontòlogo, que té un equipament específic, per la qual cosa cal fer una visita cal dentista.

## Tècnica

En el raspament coronal i radicular, la principal funció del qual és d'eliminar amb ultrasons o instruments manuals el carrall acumulat i tota la placa dentària mineralizada, fonamentalment tota la massa acumulada en la vora gingival de les peces dentals (supragingival) i en els espais interproximals (entre les dents). Aquesta acumulació de càlculs es produeix al llarg del temps i és inevitable encara que es pot retardar amb una correcta higiene dental. No obstant això, hi ha espais en la boca a què ni tan sols un una correcta raspallada és capaç d'arribar i és per això que amb el temps el carrall o fins placa s'arriba a formar inevitablement com a progrés de malalties com la periodontitis. Així mateix, aquesta acumulació es pot veure accelerada per diferents factors com el tipus de bacteris en el biofilm microbià, malalties bucals, estrès, predisposició genètica i sobretot, per la falta d'una correcta higiene dental amb raspall, fil i l'ús rutinari d'algun antisèptic antiplaca.

## Vegeu també

* Càries
* Tàrtar dentari
* Streptococcus sanguinis
* Recessió parodontal

## Referències

* ↑ « Què és un higienista dental? ». Arxivat de l'original el 2013-05-16. [Consulta: 9 desembre 2019].
# Altdorf bei Nürnberg

Altdorf bei Nürnberg (alemany: ( escolteu-ho)) és una ciutat del sud-est d'Alemanya, a Baviera. Fou la seu de la Universitat d'Altdorf fins a la seva clausura el 1809.
# London School of Economics

La London School of Economics and Political Science (informalment la London School of Economics o LSE, Escola d'Economia de Londres) és una universitat pública especialitzada en ciències socials ubicada a Londres. Fundada en 1895 pels membres de la Societat fabiana Beatrice Webb, Sidney Webb, Graham Wallas i George Bernard Shaw, la LSE passa a formar part de la Universitat de Londres en 1900 i començà a atorgar diplomes en 1902. Malgrat el seu nom, la LSE conduïx ensenyament i recerca en diverses ciències socials i formals, amb departaments d'antropologia, ciències polítiques, comptabilitat, desenvolupament, dret, economia, estadística, estudis d'empresa, estudis de gènere, estudis europeus, filosofia de la ciència i lògica, finances, geografia, història econòmica, història, matemàtiques, metodologia, mitjans de comunicació, política social, relacions internacionals i sociologia.
La LSE està ubicada en Westminster, Central London, a prop de Covent Garden i Holborn. Té aproximadament 9.500 estudiants a temps complet i una plantilla de 3.000 membres. A l'exercici 2012-2013 rebé un pressupost total de £263,2 milions, dels quals £23,7 milions es destinaren a recerca. La biblioteca de la LSE s'anomena Biblioteca Britànica de Ciències Polítiques i Econòmiques i conté més 4 milions de volums impresos, 60.000 publicacions acadèmiques i 29.000 llibres electrònics, convertint-la en la biblioteca especialitzada en ciències socials més gran d'Europa.
La LSE és una de les universitats de prestigi més selectives del món, amb el percentatge d'admissions més baixos d'entre totes les universitats britàniques, i es posiciona de manera consistentment alta als rànquings mundials. En 2013, el rànquing QS situà la LSE en segona posició dins de les disciplines de ciències socials i empresarials, i en quarta posició en termes de prospectives laborals. Entre els seus antics alumnes s'hi compten 16 Premis Nobel i almenys 37 caps d'estat.

## Referències

* ↑ «About LSE – LSE Website». Arxivat de l'original el 28 de febrer 2009. [Consulta: 13 gener 2008].
* ↑ «Subjects taught at LSE». London School of Economics. Arxivat de l'original el 30 de desembre 2014. [Consulta: 14 desembre 2011].
* ↑ «About LSE - Key facts». lse.ac.uk. Arxivat de l'original el 30 de novembre 2016. [Consulta: 19 desembre 2013].
* ↑ «LSE financial statements». lse.ac.uk [Consulta: 19 desembre 2013]. «Còpia arxivada». Arxivat de l'original el 2013-12-19. [Consulta: 10 abril 2014].
* ↑ «LSE Library annual report 2012/13». lse.ac.uk. Arxivat de l'original el 19 de desembre 2013. [Consulta: 19 desembre 2013].
* ↑ Segons dades de la Fulbright Commission sobre la LSE consultades a fulbright.org.uk/about/partner-with-us/fulbright-partners/lse en abril del 2014
* ↑ «LSE rankings». topuniversities.com. [Consulta: 19 desembre 2013].
* ↑ «Nobel Prize Winners, LSE». London School of Economics. [Consulta: 7 novembre 2013].
* ↑ «World leaders- LSE facts». .lse.ac.uk, 06-10-2009. Arxivat de l'original el 13 de febrer 2010. [Consulta: 26 abril 2010].

## Enllaços externs

* Plana Web
# Falciot cuaespinós de carpó argentat

El falciot cuaespinós de carpó argentat (Rhaphidura leucopygialis) és una espècie d'ocell de la família dels apòdids (Apodidae) que habita zones boscoses especialment a prop de corrents fluvials, a les terres baixes de la Península Malaia, Sumatra, Borneo i Java.
# Telesfor

Telesfor (en llatí Telesphorus, en grec antic Τελεσφόρος) fou un general grec al servei d'Antígon el Borni, rei d'Àsia, que el va enviar l'any 313 aC amb una flota de 50 vaixells i un considerable exèrcit al Peloponès, per oposar-se a les forces de Polispercó i Cassandre de Macedònia.
Inicialment va tenir èxit i va expulsar a les guarnicions macedònies de totes les ciutats de la península excepte de Sició i Corint, que eren controlades pel mateix Polispercó; però després es va reunir amb l'almirall Medi i van intentar fer aixecar el setge al que Cassandre sotmetia a Oreos, i allí van ser derrotats i van perdre uns quants vaixells, segons diu Diodor de Sicília.
A l'estiu següent (312 aC) Antígon va donar la direcció de la guerra al Peloponès al seu nebot Ptolemeu. Telesfor es va indignar tant que va trencar el seu jurament de fidelitat i va induir a alguns soltats a seguir-lo, dominant l'Èlida i establint-se a Elis, des d'on va saquejar els tresors sagrats d'Olímpia. Però al cap de poc temps va ser sotmès per Ptolemeu i desapareix de la història.

## Referències

* ↑ Telesphorus a: William Smith (editor), A Dictionary of Greek and Roman Biography and Mythology. Vol. III Boston: Little, Brown & Comp., 1867, p. 992
# Ansonia torrentis

Ansonia torrentis és una espècie d'amfibi que viu a Malàisia i, possiblement també, a Brunei.
Està amenaçada d'extinció per la pèrdua del seu hàbitat natural.

## Referències

* Inger, R., Das, I., Stuebing, R., Lakim, M. & Yambun, P. 2004. Ansonia torrentis. Llista Vermella d'Espècies Amenaçades de la UICN 2006. Consulta: 10 d'abril del 2008.
# Allan Johansen

Allan Johansen (Silkeborg, 14 de juliol de 1971) és un ciclista danès, ja retirat, professional del 1999 al 2009. En el seu palmarès destaca el Campionat de Dinamarca de ciclisme en ruta de 2006.

## Palmarès

* 1999
** 1r al Gran Premi Aarhus
** 1r a la Rund um Düren
** Vencedor d'una etapa de la Volta a Saxònia
** Vencedor d'una etapa de la Volta a Hessen
* 2002
** 1r a la París-Bourges
** Vencedor d'una etapa de la Volta a Renània-Palatinat
* 2004
** 1r a la Hel van het Mergelland
** 1r al Gran Premi Jef Scherens
* 2005
** Vencedor d'una etapa de la Volta a Saxònia
* 2006
** Campionat de Dinamarca de ciclisme en ruta
** 1r al Gran Premi Herning
** Vencedor d'una etapa de la Volta a Luxemburg
* 2008
** 1r al Gran Premi Copenhagen Classic
* 2009
** Vencedor d'una etapa del Roine-Alps Isèra Tour
** Vencedor d'una etapa de la Ronda de l'Oise

### Resultats al Tour de França

* 2000. 119è de la classificació general

### Resultats a la Volta a Espanya

* 2005. 123è de la classificació general

## Referències

* ↑ «JOHANSEN Allan». [Consulta: 30 novembre 2022].
* ↑ ONLUS®, Museo del Ciclismo Associazione Culturale. «Museo del Ciclismo - Allan JOHANSEN» (en italià). [Consulta: 30 novembre 2022].

## Enllaços externs

* Fitxa d'Allan Johansen a sitiodeciclismo.net
# Luis Delgado Vargas

Luis Delgado Vargas (Santa Cruz de Tenerife, 25 d'agost de 1965) és un exfutbolista canari, que ocupava la posició de migcampista. Va jugar en primera divisió amb el CD Tenerife (89/91) i amb el Rayo Vallecano (93/94). També va militar al RCD Mallorca.

## Referències

* ↑ Ruiz, Julio «El Mallorca gana por 2-0 los antecedentes coperos con el Tenerife» (en castellà). El Día, 15-01-2024. Arxivat de l'original el 2024-02-29.

## Enllaços externs

* Fitxa de Luis Delgado
# Vilauton

Vilauton (en francès Villautou) és un municipi del departament de l'Aude a la regió francesa d'Occitània.
# Choisy-le-Roi

Choisy-le-Roi és un municipi francès, situat al departament de Val-de-Marne i a la regió de l'Illa de França. L'any 1999 tenia 34.336 habitants.
Forma part del cantó de Choisy-le-Roi i del districte de Créteil. I des del 2016, de la divisió Grand-Orly Seine Bièvre de la Metròpoli del Gran París.
# Cada ver es

Cada ver es és una pel·lícula documental espanyola del 1981 escrita i dirigida per Ángel García del Val.

## Sinopsi

És un acostament a la vida de Juan Espada del Coso, un embalsamador que treballa rutinàriament en el dipòsit de cadàvers de la Facultat de Medicina de la Hospital Clínic Universitari de València. El seu dia a dia deixa veure tot un catàleg de cadàvers, membres mutilats i molts mètodes de conservació que juguen amb l'impacte d'imatges verídiques de la mort. Construïda a partir de la fragmentació i la dissociació entre la banda d'imatge i la de so, el seu començament és semblant al de The Texas Chain Saw Massacre (1974), però els cadàvers són reals, els primers plans són desconcertants i la banda sonora sembla la d'una pel·lícula de terror. I el muntatge combina les imatges de la morgue amb metratge protagonitzat per malalts d'un sanatori mental i escenes de València en la dècada del 1980.

## Producció

El pressupost de la pel·lícula fou de 400.000 pessetes. El director va vendre la seva casa i, després, tot el que va poder, fins i tot la càmera Bólex amb la que havia rodat, per poder pagar la postproducció.

## Estrena i distribució

El fet que la Direcció General de Cinematografia del Govern de la UCD la va qualificar com a classificada S, reservada a pel·lícules eròtiques, i que estigués rodada en 16 mm la va allunyar de la distribució en sales comercials, va ser relegada a l'oblit fins a convertir-se en una pel·lícula maleïda, tot i que fou exhibida a la secció informativa de la II edició de la Mostra de València. Però les seves tècniques d'avantguarda i la seva multitud de lectures li han valgut l'etiqueta de pel·lícula de culte. El 2022 ha estat restaurada digitalment per l'Institut Valencià de Cultura i la Filmoteca de València.

## Referències

* 1 2 Historia maldita (y oculta) del embalsamador de cadáveres del Clínico de Valencia, El Confidencial, 7 de desembre de 2020
* ↑ Cada ver es...': el documental más perturbador de la historia del cine español sigue a un embalsamador y parece una película de terror maldita, espinof.com, 16 de novembre de 2020
* ↑ Proyección de la restauración digital de 'Cada ver es...' (1981), al web de l'IVC
* ↑ 'Cada Ver Es' 'revive', el documental de culto sobre la morgue de la Facultad de Medicina, Valencia Plaza, 25 d'octubre de 2022

## Enllaços externs

* Cada ver es a YouTube
# Falciot cuaespinós de l'Índia

El falciot cuaespinós de l'Índia (Zoonavena sylvatica) és una espècie d'ocell de la família dels apòdids (Apodidae) que habita boscos i palmerars de l'Índia i Myanmar.
# Telescopi zenital

Un telescopi zenital és un instrument astronòmic que consisteix en un telescopi refractor muntat en una muntura azimutal. Està dissenyat per apuntar cap amunt o a prop del zenit. S'utilitza per mesurar la diferència de distàncies zenitals de dues estrelles que culminen aproximadament al mateix temps, a ambdós costats del zenit i que al culminar tinguin distàncies zenitals que no es diferenciïn gaire.
Un telescopi zenital clàssic, també conegut com de sector zenital, compta amb una robusta muntura altazimutal i està fixat amb cargols anivelladors. Utilitza nivells extremadament sensibles, units a la muntura del telescopi per fer mesuraments d'angles. El telescopi té un ocular proveït d'un micròmetre.
# Antonio Salandra

Antonio Salandra (13 d'agost, 1853 a Troia, Província de Foggia - 9 de desembre, 1931 a Roma) va ser un polític conservador italià que va ocupar el càrrec de Primer Ministre d'Itàlia entre 1914 i 1916. Es va graduar en la Universitat de Nàpols el 1875 i després es va convertir en instructor i professor en la Universitat de Roma.

## Treballs i llibres escrits

* Il divorzio in Italia, Roma, Forzani e C., 1882
* Codice della giustizia amministrativa, Torí, Unione tipografica editrice, 1893
* Tratto della giustizia amministrativo, 1904
* La politica nazionale e il Partito liberale, Milà, Treves, 1912
* Lezioni di diritto amministrativo, dos volums, 1912
* Corso di diritto amministrativo, Roma, Athenaeum, 1915
* Politica e legislazione. Saggi, Bari, Laterza & Figli, 1915
* Il discorso contro la malafede tedesca, 1915
* I discorsi della guerra. Con alcune note, Milà, Treves, 1922
* La neutralità italiana, 1914. Ricordi e pensieri, Milà, Mondadori, 1928
* L'intervento. 1915. Ricordi e pensieri, Milà, Mondadori, 1930
* Benemerenze e direttive del partito liberale, Lucera, Scepi, 1944
* Memorie politiche. 1916-1925, Milano, Garzanti, 1951; Reggio Calabria, Parallelo 38, 1975
* Il diario di Salandra, Milà, Pan, 1969
* Discorsi parlamentari, 3 vol. Roma, C. Colombo, 1969
* I retroscena di Versailles, Milà, Pan, 1971

## Referències

* «Salandra, Antonio» (en italià). Senato della Repubblica. Arxivat de l'original el 2012-03-28. [Consulta: 9 juliol 2014].
# Allah Kuli Khan

Allah Kuli Khan Ilkhani o Allah Kuli Mirza (1820- març de 1892) fou un notable qajar fill de Musa Khan i net de Husayn Kuli Khan. Era nebot de Fath Ali Shah i al mateix temps el seu net per la seva filla Ezzat Nesa.
Fou criat a la cort de Fath Ali Shah (1797-1834) com si fos un fill. El 1834/1835 la seva mare es va casar amb Haddji Mirza Aqasi que el mateix any fou nomenat gran visir i Allah Kuli Khan fou nomenat llavors ilkhani (cap) de la tribu qadjar. La seva indulgencia en afers sexuals es va complementar a la cort amb excessos i corrupcions tolerats pel primer ministre.
Muhammad Shah Qadjar (1834-1848) es va posar malalt i això va portar una crisi política que va minar la base de poder d'Aqasi; tant aquest com els seus enemics van començar a especular amb la idea d'encoratjar a Allah Kuli Khan en una possible reclamació del tron. Una de les faccions oposades més poderoses era la de Muhammad Kuli khan que era el cap de protocol i el seu pare Allahyar Khan Asaf al-Dawla que era viceregent del Khorasan, que donaren suport a Allah Kuli en l'esperança que aquest eliminaria altres faccions especialment la de Manushihr Khan Mutamad al-Dawla al que planejaven atacar amb el pretext de suprimir a un perillós pretendent i al mateix suprimir a Aqasi i posar al capdavant al seu propi titella Bahram Mirza en el tron.
Allah Kuli en veure aquests suports es va pronunciar obertament i com a net de Husayn Kuli Khan va passar a considerar-se el verdader hereu del tron; Muhammad Shah va respondre amb suavitat (sota consell d'Aqasi, en el qual tenia tota la confiança), i només el va apartar de la capital donant-li el govern de Borudjerd.
El 1845 un fot atac de gota del xa va fer pensar en la seva mort imminent, i Aqasi va perdre el seu suport principal. Allah Kuli va retornar a Teheran, va reclutar 500 mosqueters i es va instal·lar a la ciutadella de Baharestan on va esperar la mort del xa que no es va produir.
Muhammad es va recuperar i Aqasi va tornar al seu lloc. Allah Kuli va haver de tornar al seu govern. Llavors Allah, per guanyar la confiança de la cort va revelar un complot de Muhammad Kuli khan i Allahyar Khan Asaf al-Dawla per deposar al xa, cosa que va portar a l'anomenada revolta de Salar al Khorasan (1847-1851).
En els mesos següents Allah fou encoratjat en les seves aspiracions per Manushihr Khan. Un complot que pretenia un atac sorpresa d'Allah a Teheran amb la mort del xa i la seva proclamació fou descobert i Aqasi va enviar a Allah Khan a l'exili a l'Imperi Otomà (la major part del temps a l'Iraq), on va restar 25 anys pensionat pel govern iranià.
Va tornar a Pèrsia i va ocupar alguns càrrecs: membre del consell d'estat consultiu (1879-1880), governador de Qazwin (1887), de Hamadan (1875) i de Kamsa (1880-1881).

## Bibliografia

* Solṭān Ebrāhīm Mīrzā (Solṭān-al-bolahāʾ), Narrative of Allāh-qolī's life, MS, Teheran, 1977.
* Article a Encyclopaedia Iranica
# Louis Leakey

Louis Seymour Bazett Leakey (7 d'agost de 1903-1 d'octubre de 1972) va ser un antropòleg i paleontòleg que va investigar sobre l'evolució humana juntament amb la seva dona, Mary Leakey. Va descobrir diversos fòssils a Kenya (especialment d'Homo habilis i va estudiar la conducta dels primats per estudiar l'inici de la humanitat. També va donar nom al període olduvaià, que va caracteritzar per primer cop. Pels seus treballs sobre el terreny, va descriure els costums dels kikuyu.

## Referències

* ↑ «Louis Leakey». Gran Enciclopèdia Catalana. Barcelona: Grup Enciclopèdia Catalana.